RESOLUCIÓN do 12 de decembro de 2025 pola que se dá publicidade ás axudas concedidas e denegadas para a reestruturación e reconversión do viñedo en Galicia da convocatoria do ano 2025, ao abeiro da Orde do 8 de abril de 2025 (código de procedemento MR446A).
Consellería do Medio Rural — III. Outras disposicións — 13/01/2026

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17.1, letra b), da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e crédito orzamentario a que se imputen, a finalidade da subvención, a persoa beneficiaria e a cantidade concedida.
Segundo o artigo 12 da Orde do 8 de abril de 2025 pola que se establecen as bases reguladoras das axudas á reestruturación e reconversión da viña en Galicia e se convocan para o ano 2025 (DOG núm. 70, do 10 de abril):
«Publicarase no
Diario Oficial de Galicia
(DOG), de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a resolución de concesión e denegación que producirá os efectos da notificación».
Así mesmo, será obxecto de publicidade na páxina web da Consellería do Medio Rural: http://www.mediorural.xunta.gal
Na súa virtude, a Dirección Xeral de Gandaría, Agricultura e Industrias Agroalimentarias, por delegación da conselleira,
Publicar no
Diario Oficial de Galicia
as axudas concedidas e denegadas ao abeiro da Orde do 8 de abril de 2025, pola que se establecen as bases reguladoras das axudas á reestruturación e reconversión da viña en Galicia e se convocan para o ano 2025 (código de procedemento MR446A), que figuran como anexo desta resolución.
Santiago de Compostela, 12 de decembro de 2025
Convocatoria: Orde do 8 de abril de 2025 pola que se establecen as bases reguladoras das axudas á reestruturación e reconversión do viñedo en Galicia e se convocan para o ano 2025 (DOG núm. 70, do 10 de abril).
Código de procedemento: MR446A.
Aplicación orzamentaria: 15.04.713C.772.1.
A reestruturación e reconversión de viñas é un dos tipos de intervención dentro da intervención sectorial vitivinícola que cómpre salientar que é obrigatoria no marco do Plan estratéxico da política agrícola común do Reino de España 2023-2027 e que en Galicia serán obxecto do financiamento da Unión Europea a través do Fondo Europeo Agrícola de Garantía (Feaga).
O apoio para esta medida aplicarase ás viñas da Comunidade Autónoma de Galicia destinadas á produción de uva para vinificación, cuxas persoas viticultoras non contradigan a normativa vixente en materia de plantacións de vide para calquera das superficies de viña da súa explotación e só poderá concederse para unha ou varias das operacións seguintes:
a) Replantación con ou sen sistema de condución.
b) Reconversión de viñedos por cambios de variedade: sobreenxertado.
c) Mellora de técnicas de xestión de viñedos.
d) Replantación de viñedos cando sexa necesario tras a arrinca obrigatoria por motivos sanitarios ou fitosanitarios por orde da autoridade competente.
Finalidade: incrementar a competitividade das explotacións vitícolas, adaptar o cultivo do viñedo ao cambio climático e facelo ambientalmente máis sustentable.
Con base no anterior, o director xeral de Gandaría, Agricultura e Industrias Agroalimentarias, por delegación da conselleira do Medio Rural, en virtude da Orde do 17.11.2015 (DOG núm. 223, do 23 de novembro), o 9 de decembro de 2025 resolveu:
«Resolución das solicitudes de axudas á reestruturación e reconversión do viñedo en Galicia da convocatoria do ano 2025.
De acordo coa proposta do 2 de decembro de 2025, do subdirector xeral de Explotacións Agrarias,
1. Aprobar as axudas de reestruturación e reconversión do viñedo en Galicia, ao abeiro da convocatoria de 2025, ás solicitudes que se detallan no anexo I, segundo as operacións anuais e/ou bienais, con ou sen anticipo, para executar nunha superficie vitícola de 184,6997 ha, cunha contía económica de 3.069.697,83 €, consonte a Orde do 8 de abril de 2025, da Consellería do Medio Rural, e en particular:
– Prazo máximo de execución e xustificación.
a) Para as operacións anuais: ata o 31 de xullo de 2026, incluído.
b) Para as operacións bienais: ata o 31 de xullo de 2027, incluído. Establécese entre o 16 de outubro de 2026 e o 31 de xullo de 2027 para solicitar o seu pagamento.
– Anticipo:
a) As persoas viticultoras ás cales o investimento lles exixa pagamentos inmediatos poderán solicitar un anticipo máximo do 80 % da axuda aprobada cando constitúan unha garantía por un importe polo menos igual ao do anticipo. Unha vez executadas as operacións relacionadas co anticipo, achegarán a correspondente declaración de gastos (anexo V) da dita orde.
b) O prazo para solicitar o anticipo será dun mes desde a concesión da axuda.
As persoas beneficiarias deberán acreditar de novo a xustificación de estaren ao día nas súas obrigas fiscais e coa Seguridade Social e que non teñen ningunha débeda pendente de pagamento coa Administración da Comunidade Autónoma, consonte o artigo 31.7 da Lei 9/2007, de subvencións de Galicia.
Así mesmo, coa xustificación da execución total, en todo caso, antes do pagamento final, presentarán unha declaración doutras axudas solicitadas.
De acordo co anterior, o pagamento final da axuda realizarase en función da superficie e das unidades certificadas polo persoal da Consellería do Medio Rural encargado de realizar a comprobación dos investimentos executados.
2. Denegar as solicitudes de axudas restantes, polos motivos que se indican para cada unha delas, segundo se detalla no anexo II
Esta resolución notificaráselles ás persoas interesadas facéndolles saber que esgota a vía administrativa e que contra ela poderán interpoñer potestativamente recurso de reposición ante a conselleira do Medio Rural, no prazo dun mes, ou directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses. Todo isto consonte o disposto nos artigos 123 e 124 da Lei 39/2015, do 1 de outubro, e 10 e 46 da Lei 29/1998, do 13 de xullo, reguladora da xurisdición contencioso-administrativa. Ambos os dous prazos computaranse desde o día seguinte ao da notificación desta resolución e sen prexuízo de que as persoas interesadas poidan exercer calquera outro que xulguen pertinente».
* Op.: (A/B): operación anual/bienal; Ant.*: pretende solicitar anticipo (S: Si % / N: Non), * CPI: compensación pola perda de ingresos;
* CCI: contribución aos custos en que se incorreu nas operacións subvencionables segundo a % da axuda (45, 50 ou 60 %.)